
Adevarul: A murit Nicolae Manolescu. Criticul literar avea 84 de ani si era presedintele Uniunii Scriitorilor din 
Románia 


Criticul literar Nicolae Manolescu a murit sâmbătă, la vârsta de 84 de ani, potrivit gazetarului Cristian Tudor 
Popescu care a publicat informaţia pe pagina sa de Facebook. Nicolae Manolescu fusese internat vineri la 
Spitalul Elias din Capitală, în urma unui stop cardiac. 


„S-a stins din viata Nicolae Manolescu, cel mai important critic şi istoric literar român de după Al Doilea 
Război Mondial. Dumnezeu să-l odihnească! ”, a transmis şi criticul literar Mircea Mihăieş. 


La rândul său, criticul literar Daniel Cristea-Enache deplânge moartea profesorului Nicolae Manolescu. 
„Incă o zi neagră pentru cultura română”, a scris Cristea-Enache pe Facebook. 


„Academicianul Nicolae Manolescu, preşedintele Uniunii Scriitorilor şi personalitate marcantă a culturii 
române, s-a stins din viata în după-amiaza zilei de 23 martie, la Spitalul Universitar de Urgenţă Elias, în urma 


complicatiilor severe cardiace si pulmonare survenite pe fondul unor suferinţe cronice preexistente”, a informat 
ulterior și Biroul de presă al Spitalului Elias. 


Ministerul Culturii a transmis un mesaj la moartea criticului şi istoricului literar Nicolae Manolescu, , ilustră 
personalitate a vieţii culturale româneşti”. 


„Am primit cu întristare vestea plecării dintre noi a domnului Nicolae Manolescu, ilustră personalitate a vieţii 
culturale româneşti. (...) Prin zestrea inestimabilă pe care o lasă in cufărul culturii române, memoria lui 
Nicolae Manolescu va rămâne vie nu doar pentru generaţiile de studenti care l-au citit sau îl vor citi, ci şi 
pentru fiecare dintre noi, atunci când simțim nevoia unei lecturi de specialitate, de calitate. Condoleante familiei 
şi tuturor celor care l-au cunoscut şi l-au apreciat! ", a fost mesajul postat pe Facebook. 


Cine a fost Nicolae Manolescu. Biografie 


Nicolae Manolescu, critic, istoric literar şi eseist, s-a născut la 27 noiembrie 1939, la Râmnicu Vâlcea. Mama sa, 
Sabina Apolzan (n. Manolescu), a fost profesoară de franceză, iar tatăl său, Petru Apolzan, profesor de filosofie, 
se arată în „Dicţionarul general al literaturii române” apărut sub egida Academiei Române (Editura Univers 
Enciclopedic, Bucureşti, 2005). 


A urmat gimnaziul la Sibiu, apoi cursurile liceale le-a început la Râmnicu Vâlcea. A absolvit liceul la Sibiu, după 
care a urmat cursurile Facultăţii de Filologie a Universităţii din Bucureşti (1956-1962), cu o întrerupere în 1958 
şi 1959, când este exmatriculat din cauza dosarului, potrivit sursei citate. Şi-a luat licenţa în 1962, şi în acelaşi an 
a început o colaborare la "Contemporanul". 


În 1963 şi-a început cariera universitară, ca preparator la Catedra de Istoria Literaturii Române a Facultăţii de 
Filologie a Universităţii din Bucureşti, devenind ulterior asistent (1964-1968), lector (1968-1989), apoi, după 
1990, profesor la aceeaşi catedră. Lucrarea sa de doctorat — "Contradictia lui Maiorescu” — a fost susţinută in 
1974. 


"Manifestatá precoce, vocaţia de cronicar literar a lui Nicolae Manolescu se exercită constant vreme de trei 
decenii (1962-1992). Debutul survine în "Contemporanul", unde G. Ivaşcu îi oferă cronica literară în primăvara 
lui 1962. Va continua s-o susţină până in 1972, cand este titularizat cronicar la "România literară” de acelaşi G. 
Ivascu (...)” („Dicţionarul general al literaturii române”, Editura Univers Enciclopedic, Bucureşti, 2005). 


Din 1990 a devenit directorul revistei "România literară”. A renunţat la cronică, dar în perioada aprilie 1990- 


septembrie 1991 a semnat rubrica de analiză politică "Ochiul magic”. Activitatea sa de critic s-a făcut prezentă în 
aproape toate publicaţiile culturale ale vremii. 


A debutat cu volumul "Literatura română de azi. 1944-1964”, scris în colaborare cu Dumitru Micu (1965). Au 
urmat: "Lecturi infidele” (1966), "Metamorfozele poeziei” (1968), "Contradictia lui Maiorescu” (1970), "Teme" 
(vol. I-VII, apărute între 1971-1988), "Introducere în opera lui Alexandru Odobescu” (1976), "Sadoveanu sau 
Utopia cărții” (1976, Premiul Uniunii Scriitorilor şi Premiul Academiei Române), "Arca lui Noe” (I-III, 1980- 
1983), "Despre poezie” (1987), "Istoria critica a literaturii române” (1990), "Dreptul la normalitate. Discursul 
politic şi realitatea” (1991); "Cărţile au suflet” (1995); "Metamorfozele poeziei. Metamorfozele romanului” 
(1999); "Poeti romantici” (1999); ” Teme” (2000); "Literatura română postbelică. Lista lui Manolescu” (vol. I-III, 
2001); "Cititul şi scrisul” (2002); "Poeti moderni” (2003); "Lectura pe înţelesul tuturor” (2003), "Viaţă şi cărți. 
Amintirile unui cititor de cursă lungă” (2009). 


În noiembrie 2008 Nicolae Manolescu a lansat în cadrul Târgului Gaudeamus lucrarea "Istoria critică a literaturii 
române. 5 secole de literatură”, care are peste 1.500 de pagini şi la care a lucrat timp de 25 de ani. 


Nicolae Manolescu a fost ales membru corespondent al Academiei Române la 24 octombrie 1997, iar la 28 
martie 2013 a devenit membru titular al acestui înalt for ştiinţific şi cultural. 


Preşedinte al Uniunii Scriitorilor în patru mandate 


A fost membru al Uniunii Scriitorilor din Romania din 1963, potrivit dicționarului „Membrii Academiei Române 
(1866-2003)” (Editura Enciclopedică/Editura Academiei Române, Bucureşti, 2003). A fost ales preşedinte al 
Uniunii Scriitorilor din România (USR) în anul 2005. La 23 noiembrie 2009 a fost ales pentru un al doilea 
mandat la conducerea USR, apoi reales în fruntea USR la 7 octombrie 2013. La 5 mai 2018 a fost reales 
preşedinte al USR, pentru mandatul 2018-2023. 


A fost membru fondator al Alianţei Civice şi membru în Comitetul Director al acesteia (1990), apoi, din iulie 
1991, preşedinte al Partidului Alianţa Civică (PAC), se arată în lucrarea ”Personalitátile României contemporane. 
Protagonisti ai vieţii publice”, editat de Agenţia Naţională de Presă ROMPRES (Bucureşti, 1995). A deținut 
funcţia de preşedinte al Partidului Alianţa Civică până în 1998, când PAC şi PNL au fuzionat. A fost senator de 
Sibiu în legislatura 1992-1996, fiind ales, în septembrie 1992, pe listele Convenţiei Democrate Române. 


În noiembrie 1996 a candidat la Preşedinţia României, din partea Alianţei Naţional Liberale (ANL). În perioada 
2006-2015 a fost ambasador al României la UNESCO. 


Decorat de către Administraţia Prezidenţială 


La 1 decembrie 2000 i-a fost conferit de către Preşedinţia României Ordinul National "Serviciul Credincios” în 
grad de Mare Cruce, iar la 1 decembrie 2008 — Ordinul National "Steaua României” in grad de Mare Cruce. 


A fost distins cu premii ale Academiei Române, Uniunii Scriitorilor, Asociaţiei Scriitorilor din Bucureşti, iar din 
partea statului francez — cu titlul de "Officier de l'Ordre des Arts et des Lettres”. 


În octombrie 2004 a obţinut Premiul Prometheus pentru întreaga carieră — Opera Omnia, acordat de fundaţia 
"Anonimul", iar în cadrul Galei Premiilor „Manuscriptum” din 11 decembrie 2008 i-a fost decernat marele 
premiu ,,Manuscriptum", pentru cartea "Istoria critică a literaturii române”. A primit titlul de Doctor Honoris 
Causa al Universităţii din Oradea (2010), al Universităţii "1 Decembrie 1918” Alba Iulia (2011), al Şcolii 
Nationale de Ştiinţe Politice şi Administrative (2012), al Universităţii "Babes-Bolyai" din Cluj-Napoca (2012), 
al Universităţii „Vasile Alecsandri” din Bacău (2016). La 14 ianuarie 2017, Nicolae Manolescu a primit titlul de 
Doctor Honoris Causa al Universităţii „Alecu Russo” din Balti — Republica Moldova, în cadrul unei ceremonii 
cu prilejul "Zilelor Eminescu”. În 2011 Senatul Universităţii din Bucureşti i-a conferit titlul de Profesor emerit. 

